N4-snelweg weer oop ná kragtorings omvalTaakspanne van die Tshwane-metro besig met herstelwerk nadat kragtorings op die N4-snelweg in Pretoria geval het. (Foto: Twitter / Selby Bokaba) Die N4-snelweg (oos) is teen Maandag 16:15 weer vir verkeer oopgestel nadat hoogspanningskragdrade van dié snelweg verwyder is. Grootskaalse skade is aangerig toe verskeie kragtorings Sondagaand op die snelweg geval het. Die pad was tot Maandagmiddag by die Simon Vermooten- en Solomon Mahlangu-afrit gesluit. Die voorval het ook meer as 30 gebiede in die Tshwane-metro sonder krag gelaat, waaronder woonbuurte in Pretoria-Oos, Pretoria-Noord en Centurion. Dit is nog nie duidelik wanneer kragtoevoer herstel sal word nie. Volgens Cilliers Brink, Tshwane se burgemeester, het 300 MW elektrisiteit weens die enorme skade aan die torings en kragkabels in die slag gebly. In ŉ video wat Maandagmiddag op Twitter gedeel is, sê Brink dat hy reeds met die operasionele bestuurder van die Tshwane-metro en die hoof van elektrisiteit vergader het. Herstelwerk sal glo volgens “mylpale” aangepak word, waarvan die eerste een was om die N4 weer oop te stel en die hoogspanningskabels van die pad te lig en op strukture te plaas. Brink sê die stad gaan die bystand van Eskom vir die herstelwerk benodig – onder meer rakende toerusting en kundigheid. Hy meen dis “van nasionale belang dat hierdie probleem so gou moontlik opgelos word”. Brink het vroeër reeds gesê dat herhaalde plundering en vandalisme moontlik die oorsaak van die voorval kon wees, en het Maandagmiddag bevestig dat drie van die omgevalle kragtorings inderdaad beskadig was. “Daar is dus sterk aanduidings dat misdaad ŉ groot rol in hierdie gebeurtenis gespeel het, en dis waarom die Tshwane-metropolisie nou by die operasie ingespan is om te verseker dat verdere misdadigheid nie plaasvind nie.” ŉ Foto van ŉ Twitter-inskrywing met ŉ foto van ŉ beskadigde kragtoring wat in Oktober verlede jaar op Twitter gedeel is, word tans wyd op sosiale media gedeel. In dié inskrywing waarsku die gebruiker die Tshwane-metro dat die kragtoring langs die N4 by die Solomon Mahlangu-afrit beskadig is en gaan omval. @CityTshwane the integrity of your line is compromised. The tower is at N4 offramp (east bound) to Solomon Mahlangu.This line will collapse on N4 since the members are stolen. Furthermore, 2 lines connecting Blyde have their cables exposed & 1 stolen at same point as previously. pic.twitter.com/Ua4TDLz99O — Martin (@9iceFacts) October 8, 2022 Brink sê hy is bewus van die plasing en dat die metro ondersoek sal instel, hoewel daar in dié stadium geen aanduiding is of die kragtoring op die foto wel een van die kragtorings is wat nou omgeval het nie. “Wat ook nou van groot belang is, is dat die stad alle kragtorings ondersoek en dat die polisie en Tshwane, asook die res van die land daadwerklike stappe doen om te verseker dat verdere misdadigheid nie plaasvind nie.” [WATCH] I just had an operational meeting with the City Manager and other senior relevant officials. We are prioritising this pylons collapse and power outages matter. @CilliersB @CityTshwane pic.twitter.com/Z0SctlZ6zG — Mayor Cilliers Brink (@tshwane_mayor) April 10, 2023 Die voorval het die volgende gebiede sonder krag gelaat: These are the additional affected areas – Garsfontein, Woodhill, Woodlands, Pretorius Park, Montana and Sinoville https://t.co/oQnsSLhMV3 — City of Tshwane (@CityTshwane) April 10, 2023